གངས་རིའི་ལྗོངས་ཀྱི་གསེར་མདོག་གི་ཉི་གཞོན་འོག་ཏུ་སྦྲུམ་པའི་གངས་བུ་ཁྱུ་དང་ཁྱུ་ཞིག་ཕ་ས་དྲོན་མོ་ལས་རྒྱང་དུ་གྱེས་ཏེ་ནང་སའི་ཡུལ་གྲུ་གང་སར་སློབ་གཉེར་བྱེད་བཞིན་ཡོད།རང་ཉིད་ཀྱི་མི་ཚེའི་རེ་བ་དང་ཕུགས་བསམ་མངོན་དུ་འགྱུར་སླད་གངས་རིའི་པང་ལས་རྒྱང་ལ་པེ་ཅིང་གི་ཡུལ་འདིར་སློབ་གྲྭ་འགྲིམ་བཞིན་པའི་ངེད་ཀྱང་ལྷག་བསམ་ཞིག་སེམས་སུ་བཅངས་ཏེ་བྱ་བ་རེ་ཟུང་བསྒྲུབ་བཞིན་དུས་གདའ།དེ་ཡང་པེ་ཅིང་དུ་བོད་ཀྱི་རིག་གནས་མུ་མཐུད་གོང་འཕེལ་ཡོང་བར་སྐུལ་འདེད་ཐུབ་པའི་སླད་དུ་ང་ཚོ་མདོ་དབུས་ཁམས་གསུམ་གྱི་བོད་རིགས་སློབ་མ་འགའ་ཤས་མཉམ་དུ་འདུས་ཏེ་པེ་ཅིང་བོད་རིགས་སློབ་མའི་རྩོམ་རིག་ཚོགས་ཆུང་བྱ་བ་ཞིག་གཉེར།ང་ཚོས་ཕན་ཚུན་སློབ་སྦྱོང་དང་མཐུན་ལས་སྤེལ་བ་བརྒྱུད།ཉམས་ཆག་ཏུ་འགྲོ་བཞིན་པའི་ནང་སའི་བོད་རིགས་སློབ་མའི་བོད་སྐད་ཡིག་གི་ཡོན་ཚད་སོར་ཆུད་དང༌།པེ་ཅིང་དུ་བཅའ་སྡོད་བྱས་པའི་བོད་མདོ་དབུས་ཁམས་གསུམ་གྱི་སྤུན་ཟླ་རྣམས་ལ་ཕན་ཚུན་རྒྱུས་མངའ་བྱེད་པའི་ཁོར་ཡུག་བཟང་པོ་ཞིག་བསྐྲུན་ཏེ།རང་རེའི་སྲོལ་རྒྱུན་རིག་གནས་འདི་བཞིན་མ་ཉམས་རྒྱུད་འཛིན་ཐུབ་རྒྱུར་རང་ནུས་གང་དཔོག་གི་སྲི་ཞུ་ཕྲན་ཙམ་འགྲུབ་རྒྱུའི་དམིགས་ཡུལ་བཟུང་ནས་ཚོགས་ཆུང་འདི་འདྲ་ཞིག་བཙུགས་པ་ཡིན།ད་ལམ་རྭ་ཐབས་རིན་པོ་ཆེ་མཆོག་གི་རོགས་རམ་ལས་ངེད་ཀྱི་བྱ་བར་སྔར་མེད་པའི་མཐུན་རྐྱེན་གང་མང་བསྐྲུན་སྟབས།གོ་སྐབས་བཟང་པོ་འདི་དང་བསྟུན་ནས་ངེད་ཀྱིས་༼རྨུ་ཐག༽བྱ་བའི་དུས་དེབ་ཞིག་གཉེར་བའི་བྱ་བར་འབད་ཡོད་ལ།འདི་ལོའི་ས་ག་ཟླ་བའི་ཚེས་བཅོ་ལྔ་ཉིན་བརྗོད་བྱའི་ནང་དོན་ཕུན་སུམ་ཚོགས་ལ་མར་དང་རྩམ་པའི་རོ་ངད་ལྡན་པའི་དུས་དེབ་ཀྱི་སྤྱིའི་འདོན་ཐེངས་དང་པོ་འདི་རྒྱ་ཆེའི་སྤུན་ཟླ་རྣམས་པའི་བསམ་བློའི་རྒྱགས་ཕྱེར་ཕུལ་ཡོད།